62008CJ0370_EL
Διάδικοι
Σκεπτικό της απόφασης
Διατακτικό
Διάδικοι
Στην υπόθεση C‑370/08,
με αντικείμενο αίτηση εκδόσεως προδικαστικής αποφάσεως δυνάμει του άρθρου 234 ΕΚ, που υπέβαλε το Bundesfinanzhof (Γερμανία) με απόφαση της 10ης Ιουνίου 2008, η οποία περιήλθε στο Δικαστήριο στις 13 Αυγούστου 2008, στο πλαίσιο της δίκης
Data I/O GmbH
κατά
Hauptzollamt Hannover, πρώην Bundesfinanzdirektion Südost,
ΤΟ ΔΙΚΑΣΤΗΡΙΟ (δεύτερο τμήμα),
συγκείμενο από τους J. N. Cunha Rodrigues, πρόεδρο τμήματος, P. Lindh, A. Rosas, U. Lõhmus (εισηγητή) και A. Arabadjiev, δικαστές,
γενικός εισαγγελέας: J. Mazák
γραμματέας: B. Fülöp, υπάλληλος διοικήσεως,
έχοντας υπόψη την έγγραφη διαδικασία και κατόπιν της επ’ ακροατηρίου συζητήσεως της 15ης Οκτωβρίου 2009,
λαμβάνοντας υπόψη τις παρατηρήσεις που υπέβαλαν:
– η Data I/O GmbH, εκπροσωπούμενη από την A. Linscheid, Rechtsanwältin,
– το Hauptzollamt Hannover, πρώην Bundesfinanzdirektion Südost, εκπροσωπούμενο από τον J. Winterfeld,
– η Επιτροπή των Ευρωπαϊκών Κοινοτήτων, εκπροσωπούμενη από την L. Bouyon και τον B.-R. Killmann,
κατόπιν της αποφάσεως που έλαβε, αφού άκουσε τον γενικό εισαγγελέα, να εκδικάσει την υπόθεση χωρίς ανάπτυξη προτάσεων,
εκδίδει την ακόλουθη
Απόφαση
Σκεπτικό της απόφασης
1. Η αίτηση για την έκδοση προδικαστικής αποφάσεως αφορά την ερμηνεία της σημειώσεως 5, B, του κεφαλαίου 84 της Συνδυασμένης Ονοματολογίας (στο εξής: ΣΟ) που περιλαμβάνεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256, σ. 1), όπως τροποποιήθηκε με τον κανονισμό (ΕΚ) 1810/2004 της Επιτροπής, της 7ης Σεπτεμβρίου 2004 (ΕΕ L 327, σ. 1).
2. Η αίτηση αυτή υποβλήθηκε στο πλαίσιο διαφοράς μεταξύ της Data I/O GmbH (στο εξής: Data I/O) και του Hauptzollamt Hannover (τελωνειακής αρχής του Αννοβέρου), πρώην Bundesfinanzdirektion Südost, σχετικά με τη δασμολογική κατάταξη διάταξης προσαρμογής (adaptor) που περιέχει μικροκύκλωμα μνήμης και προορίζεται για τη σύνδεση μεταξύ αυτόματης μηχανής προγραμματισμού και ηλεκτρονικών στοιχείων προς προγραμματισμό.
Το νομικό πλαίσιο
Η ΣΟ
3. Η διεθνής σύμβαση για το εναρμονισμένο σύστημα περιγραφής και κωδικοποιήσεως των εμπορευμάτων (στο εξής: ΕΣ), η οποία συνήφθη στις Βρυξέλλες στις 14 Ιουνίου 1983, και το τροποποιητικό της πρωτόκολλο, της 24ης Ιουνίου 1986, εγκρίθηκαν εξ ονόματος της Ευρωπαϊκής Οικονομικής Κοινότητας με την απόφαση 87/369/ΕΟΚ του Συμβουλίου, της 7ης Απριλίου 1987 (ΕΕ L 198, σ. 1).
4. Η ΣΟ, η οποία θεσπίστηκε με τον κανονισμό 2658/87, στηρίζεται στο ΕΣ, του οποίου επαναλαμβάνει τις κλάσεις και τις διαιρέσεις έως έξι ψηφία. Το παράρτημα I του κανονισμού αυτού ενημερώνεται μία φορά ετησίως από την Επιτροπή των Ευρωπαϊκών Κοινοτήτων. Με τον κανονισμό 1810/2004, η Επιτροπή εξέδωσε το πλήρες κείμενο της ΣΟ, εφαρμοστέο από την 1η Ιανουαρίου 2005.
5. Το πρώτο μέρος της ΣΟ περιλαμβάνει σύνολο προκαταρκτικών διατάξεων. Στο μέρος αυτό, υπό τον τίτλο Ι, ο οποίος αφορά τους γενικούς κανόνες, το τμήμα Α, με τίτλο «γενικοί κανόνες για την ερμηνεία της [ΣΟ]», αναφέρει τα εξής:
«Η κατάταξη των εμπορευμάτων στη [ΣΟ] πραγματοποιείται σύμφωνα με τις παρακάτω αρχές.
1. Το κείμενο των τίτλων των τμημάτων, των κεφαλαίων ή των υποκεφαλαίων θεωρείται ότι έχει μόνον ενδεικτική αξία, δεδομένου ότι η κατάταξη καθορίζεται νόμιμα σύμφωνα με το κείμενο των κλάσεων και των σημειώσεων των τμημάτων ή των κεφαλαίων και σύμφωνα με τους παρακάτω κανόνες, εφόσον αυτοί δεν είναι αντίθετοι προς το κείμενο των εν λόγω κλάσεων και σημειώσεων.
[…]
3. Όταν εμπορεύματα πρέπει, εκ πρώτης όψεως, να καταταγούν σε δύο ή περισσότερες κλάσεις, σ’ εφαρμογή του κανόνα 2, στοιχείο β΄, ή σε κάθε άλλη περίπτωση, η κατάταξη γίνεται σύμφωνα με τα παρακάτω:
α) Η περισσότερο εξειδικευμένη κλάση πρέπει να έχει προτεραιότητα έναντι των κλάσεων με γενικότερο περιεχόμενο. Εντούτοις, όταν δύο ή περισσότερες κλάσεις καλύπτουν κάθε μία ένα μόνο τμήμα των υλών που αποτελούν ένα αναμιγμένο προϊόν ή ένα σύνθετο είδος ή ένα μόνο τμήμα των ειδών, στην περίπτωση εμπορευμάτων που παρουσιάζονται σε σύνολα συσκευασμένα για τη λιανική πώληση, αυτές οι κλάσεις πρέπει να θεωρούνται, σε σχέση με αυτό το προϊόν ή αυτό το είδος, ως εξίσου εξειδικευμένες έστω και αν μία από αυτές δίνει μια περισσότερο ακριβή ή περισσότερο πλήρη περιγραφή.
β) Τα αναμεμειγμένα προϊόντα, τα τεχνουργήματα και τα είδη που αποτελούνται από διάφορες ύλες ή προκύπτουν από τη συναρμολόγηση διαφόρων αντικειμένων, καθώς και τα εμπορεύματα που παρουσιάζονται σε σύνολα συσκευασμένα για τη λιανική πώληση, στα οποία η κατάταξη δεν μπορεί να γίνει με εφαρμογή του κανόνα 3, στοιχείο α΄, κατατάσσονται σύμφωνα με την ύλη ή το είδος που δίνει σ’ αυτά τον ουσιώδη χαρακτήρα τους, όταν είναι δυνατός αυτός ο καθορισμός.
γ) Στις περιπτώσεις που η κατάταξη του εμπορεύματος δεν μπορεί να γίνει σύμφωνα με τον κανόνα 3, στοιχείο α΄, ή 3, στοιχείο β΄, τότε αυτό κατατάσσεται στην τελευταία κατά σειρά αρίθμησης κλάση μεταξύ των κλάσεων που μπορούν έγκυρα να ληφθούν υπόψη.
[...]»
6. Το δεύτερο μέρος της ΣΟ περιλαμβάνει το τμήμα XVI, του οποίου προηγούνται οι ακόλουθες σημειώσεις:
«[...]
2. Με την επιφύλαξη των διατάξεων της σημείωσης 1 του τμήματος αυτού και της σημείωσης 1 των κεφαλαίων 84 και 85, τα μέρη μηχανών (με εξαίρεση τα μέρη των ειδών των κλάσεων 8484, 8544, 8545, 8546 ή 8547) κατατάσσονται σύμφωνα με τους ακόλουθους κανόνες:
α) τα μέρη που αποτελούν είδη που περιλαμβάνονται σε οποιαδήποτε από τις κλάσεις των κεφαλαίων 84 ή 85 (με εξαίρεση τις κλάσεις 8409, 8431, 8448, 8466, 8473, 8485, 8503, 8522, 8529, 8538 και 8548) υπάγονται στην κλάση αυτή, οποιαδήποτε και αν είναι η μηχανή για την οποία προορίζονται·
[...]
3. Εκτός από αντίθετες διατάξεις, οι συνδυασμοί μηχανών διαφόρων ειδών που προορίζονται να λειτουργούν μαζί και που αποτελούν ένα μόνο σώμα, καθώς και οι μηχανές που είναι κατασκευασμένες για να εξασφαλίζουν δύο ή περισσότερες διαφορετικές λειτουργίες, εναλλακτικές ή συμπληρωματικές, κατατάσσονται ανάλογα με την κύρια λειτουργία που χαρακτηρίζει το σύνολο.
4. Όταν μια μηχανή ή ένας συνδυασμός μηχανών αποτελείται από διάφορα στοιχεία (έστω και χωρισμένα ή συνδυασμένα μεταξύ τους με σωληνώσεις, διατάξεις μετάδοσης της κίνησης, ηλεκτρικά καλώδια ή άλλη διευθέτηση) για να εξασφαλίζουν όλα μαζί μια ακριβώς καθορισμένη λειτουργία που περιλαμβάνεται σε μια από τις κλάσεις του κεφαλαίου 84 ή του κεφαλαίου 85, το σύνολο κατατάσσεται στην κλάση που αντιστοιχεί στη λειτουργία που εξασφαλίζει.
5. Για την εφαρμογή των προηγούμενων σημειώσεων, η ονομασία “μηχανές” καλύπτει τις μηχανές, συσκευές, διατάξεις, μηχανικές επινοήσεις και διάφορα υλικά που αναφέρονται στις κλάσεις των κεφαλαίων 84 ή 85.»
7. Το εν λόγω τμήμα XVI περιλαμβάνει το κεφάλαιο 84, το οποίο αφορά, μεταξύ άλλων, τους πυρηνικούς αντιδραστήρες, λέβητες, μηχανές, συσκευές και μηχανικές επινοήσεις καθώς και τα μέρη αυτών των μηχανών ή συσκευών.
8. Η σημείωση 5 του κεφαλαίου 84 της ΣΟ αναφέρει τα εξής:
«[…]
B. Οι αυτόματες μηχανές επεξεργασίας πληροφοριών μπορούν να είναι με τη μορφή συστημάτων που περιλαμβάνουν ποικίλο αριθμό διακριτών μονάδων. Με την επιφύλαξη των διαλαμβανομένων στην παράγραφο Ε κατωτέρω, μια μονάδα μπορεί να θεωρείται ότι αποτελεί μέρος του πλήρους συστήματος, εφόσον πληροί το σύνολο των ακόλουθων προϋποθέσεων:
α) ανήκει σε τύπο που χρησιμοποιείται αποκλειστικά ή κυρίως σε αυτόματο σύστημα επεξεργασίας πληροφοριών·
β) μπορεί να συνδεθεί με την κεντρική μονάδα επεξεργασίας είτε κατευθείαν είτε μέσω μιας ή περισσοτέρων άλλων μονάδων
και
γ) μπορεί να δέχεται ή να παρέχει δεδομένα σε μορφή –κωδίκων ή σημάτων– που μπορεί να χρησιμοποιηθεί από το σύστημα.
Γ) Οι μονάδες μιας αυτόματης μηχανής επεξεργασίας πληροφοριών, που παρουσιάζονται μεμονωμένα, υπάγονται στην κλάση 8471.
[...]
Ε. Οι μηχανές που προορίζονται για μια ειδική λειτουργία διαφορετική από εκείνη της επεξεργασίας πληροφοριών και που φέρουν ενσωματωμένη ή εργάζονται σε συνδυασμό με αυτόματη μηχανή επεξεργασίας πληροφοριών, κατατάσσονται στην κλάση που αντιστοιχεί στη λειτουργία τους ή, αν δεν υπάρχει, σε μια υπολειμματική κλάση.»
9. Οι κλάσεις και οι διακρίσεις του κεφαλαίου 84 της ΣΟ, που είναι λυσιτελείς για την απόφαση της κύριας δίκης, είναι οι εξής:
«8471	Αυτόματες μηχανές επεξεργασίας πληροφοριών και μονάδες (στοιχεία) αυτών. Μαγνητικές ή οπτικές διατάξεις ανάγνωσης, μηχανές εγγραφής των πληροφοριών σε υπόθεμα με κωδικοποιημένη μορφή και μηχανές επεξεργασίας των πληροφοριών αυτών, που δεν κατονομάζονται ούτε περιλαμβάνονται αλλού:
[...]
8473 	Μέρη και εξαρτήματα (άλλα από τα κιβώτια μεταφοράς, τα καλύμματα και τα παρόμοια) που αναγνωρίζονται ότι προορίζονται αποκλειστικά ή κύρια για τις μηχανές ή συσκευές των κλάσεων 8469 μέχρι 8472:
[...]
8473 30	– Μέρη και εξαρτήματα μηχανών της κλάσης 8471
8473 30 10 	– –Ηλεκτρονικές συναρμολογήσεις
[...]
8473 30 90		– – Άλλα».
10. Το τμήμα XVI του δευτέρου μέρους της ΣΟ περιλαμβάνει επίσης το κεφάλαιο 85 που αφορά τις μηχανές, συσκευές και υλικά ηλεκτρικά και τα μέρη τους, συσκευές εγγραφής ή αναπαραγωγής του ήχου, συσκευές εγγραφής ή αναπαραγωγής των εικόνων και του ήχου για την τηλεόραση, και μέρη και εξαρτήματα των συσκευών αυτών. Το εν λόγω κεφάλαιο 85 περιλαμβάνει μεταξύ άλλων τις ακόλουθες κλάσεις και διακρίσεις:
«8536	Συσκευές και διατάξεις για την διακοπή, κατανομή, προστασία, διακλάδωση, συναρμογή ή σύνδεση των ηλεκτρικών κυκλωμάτων [π.χ. διακόπτες, διακόπτες αναστροφής, ηλεκτρονόμοι, διατάξεις διακοπής κυκλωμάτων, αντιστάσεις στα κύματα ηλεκτρισμού, βύσματα (φις) και ρευματολήπτες, υποδοχές ηλεκτρικών λαμπτήρων (ντουί), κουτιά σύνδεσης], για τάση που δεν υπερβαίνει 1 000 V:
[...]
8536 90	– Άλλες συσκευές
[...]
8536 90 85		– – Άλλες»
11. Κατά τον χρόνο των πραγματικών περιστατικών της κύριας δίκης, ο συντελεστής των εισαγωγικών δασμών που είχε εφαρμογή στη διάκριση 8536 90 85 ήταν 2,3 %, ενώ οι συσκευές των κλάσεων 8471 και 8473 απαλλάσσονταν από τους δασμούς.
Οι επεξηγηματικές σημειώσεις του ΕΣ
12. Το Συμβούλιο Τελωνειακής Συνεργασίας, νυν Παγκόσμιος Οργανισμός Τελωνείων, εγκρίνει, υπό τους όρους που καθορίζονται στο άρθρο 8 της διεθνούς συμβάσεως για το εναρμονισμένο σύστημα περιγραφής και κωδικοποιήσεως των εμπορευμάτων, τις επεξηγηματικές σημειώσεις και τις γνώμες περί κατατάξεως που επεξεργάστηκε η επιτροπή του ΕΣ.
13. Οι επεξηγηματικές σημειώσεις του ΕΣ σχετικά με την κλάση 8471 έχουν διατυπωθεί ως εξής:
«I. – Αυτόματες μηχανές επεξεργασίας πληροφοριών και μονάδες αυτών
Η επεξεργασία πληροφοριών συνίσταται στη χρησιμοποίηση των στοιχείων κάθε είδους, σύμφωνα με διάφορες προκαθορισμένες λογικές διαδικασίες και για ένα ή περισσότερους συγκεκριμένους σκοπούς.
[...]
Δ. – Μονάδες που παρουσιάζονται μεμονωμένα
Η παρούσα κλάση καλύπτει επίσης τις διάφορες μονάδες που συνιστούν τα συστήματα επεξεργασίας πληροφοριών, οι οποίες παρουσιάζονται μεμονωμένα. Αυτές μπορούν να παρουσιάζονται υπό τη μορφή συσκευών με διακριτό περίβλημα ή υπό τη μορφή μονάδων χωρίς διακριτό περίβλημα, που έχουν κατασκευασθεί για να τοποθετηθούν σε μία συσκευή (για παράδειγμα, στο κύριο κύκλωμα κεντρικής μονάδας επεξεργασίας). […]
[...]
Μια συσκευή μπορεί να κατατάσσεται στην παρούσα κλάση ως μονάδα αυτομάτου συστήματος επεξεργασίας πληροφοριών μόνον αν:
1º) ασκεί λειτουργία επεξεργασίας πληροφοριών·
2º) πληροί τις προϋποθέσεις που ορίζονται στην υποσημείωση 5, B), του παρόντος κεφαλαίου, περιλαμβανομένων αυτών που ορίζονται στην εισαγωγική παράγραφο της εν λόγω σημειώσεως· και
3º) δεν αποκλείεται από τις διατάξεις της υποσημειώσεως 5, E) του ιδίου αυτού κεφαλαίου.
[...]
Ανεξαρτήτως των κεντρικών μονάδων επεξεργασίας και των μονάδων εισόδου ή εξόδου, μπορούν να αναφερθούν ως παραδείγματα άλλες μονάδες:
[...]
4) Οι μονάδες ελέγχου ή προσαρμογής, όπως αυτές που προορίζονται για να πραγματοποιούν τη διασύνδεση της κεντρικής μονάδας με άλλες ψηφιακές μηχανές επεξεργασίας πληροφοριών ή με ομάδες μονάδων εισόδου ή εξόδου δυνάμενες να περιλαμβάνουν μονάδες οπτικής παρουσίασης, απομακρυσμένους τερματικούς, κλπ.
[…] Οι προσαρμογείς διαύλων που χρησιμεύουν για τη σύνδεση δύο ψηφιακών συστημάτων επίσης περιλαμβάνονται στην κατηγορία αυτή (για παράδειγμα, δύο τοπικά δίκτυα).
[...]
II. – Μαγνητικές ή οπτικές διατάξεις ανάγνωσης, μηχανές εγγραφής των πληροφοριών σε υπόθεμα με κωδικοποιημένη μορφή και μηχανές επεξεργασίας των πληροφοριών αυτών, που δεν κατονομάζονται ούτε περιλαμβάνονται αλλού.
[...]
B. – 	Μηχανές εγγραφής των πληροφοριών σε υπόθεμα με κωδικοποιημένη μορφή
[...]
4) Οι μηχανές για την εισαγωγή σταθερών προγραμμάτων σε ολοκληρωμένα κυκλώματα (προγραμματιστές). Οι συγκεκριμένες μηχανές έχουν ως αντικείμενο τη μεταφορά με κωδικοποιημένη μορφή των πληροφοριών που περιλαμβάνονται στην εσωτερική μνήμη του προγραμματιστή προς τα ολοκληρωμένα κυκλώματα προς προγραμματισμό. Οι προγραμματιστές ενσωματώνουν διά “συγχωνεύσεως” την πληροφορία σε ένα ή περισσότερα ολοκληρωμένα κυκλώματα ανάλογα με τις διάφορες τεχνικές που ενδείκνυνται για τους τύπους ολοκληρωμένων κυκλωμάτων, που μπορούν να προγραμματιστούν, τις οποίες αυτοί χρησιμοποιούν.
Ορισμένοι προγραμματιστές εμφανίζουν ένα επιπλέον χαρακτηριστικό το οποίο καθιστά δυνατό στον χρήστη να ελέγχει με προσομοίωση το αποτέλεσμα του προγραμματισμού πριν από την πραγματική ενσωμάτωση του προγράμματος στο ολοκληρωμένο κύκλωμα.
[...]
Μέρη και εξαρτήματα
Υπό την επιφύλαξη των γενικών διατάξεων περί κατατάξεως των μερών […], τα μέρη και τα εξαρτήματα των μηχανών της παρούσας κλάσεως υπάγονται [στην κλάση] 8473.»
14. Οι επεξηγηματικές σημειώσεις του ΕΣ σχετικά με την κλάση 8473, η οποία αφορά τα μέρη και εξαρτήματα (άλλα από τα κιβώτια μεταφοράς, τα καλύμματα και τα παρόμοια) που αναγνωρίζονται ότι προορίζονται αποκλειστικά ή κυρίως για τις μηχανές ή συσκευές των κλάσεων 8469 μέχρι 8472, έχουν ως εξής:
«[...]
Υπό την επιφύλαξη των γενικών διατάξεων που αφορούν την κατάταξη των μερών (βλέπε τις γενικές παρατηρήσεις του τμήματος), η παρούσα κλάση καλύπτει τα μέρη και εξαρτήματα που προορίζονται αποκλειστικώς ή κυρίως για τις μηχανές ή συσκευές [που υπάγονται στις κλάσεις] 8469 μέχρι 8472.
Τα εξαρτήματα της παρούσας κλάσης μπορούν να αποτελούνται από αντικαταστατά αντικείμενα εξοπλισμού, τα οποία καθιστούν τις μηχανές ή τις συσκευές στις οποίες τοποθετούνται κατάλληλες για την εκτέλεση ειδικού έργου, είτε από μηχανισμούς που τους παρέχουν πρόσθετες δυνατότητες είτε ακόμη από μηχανισμούς ικανούς να εκτελέσουν ειδικό έργο σε συνδυασμό με την κύρια λειτουργία της μηχανής.
Μεταξύ άλλων, περιλαμβάνονται εδώ:
[...]
9) οι ηλεκτρονικές κάρτες μνήμης [για παράδειγμα, οι κάρτες SIMM (κάρτες μνήμης με μια σειρά ηλεκτρικών επαφών) και οι κάρτες DIMM (κάρτες μνήμης με δύο σειρές επαφών)] αναγνωρίζονται ότι προορίζονται αποκλειστικώς ή κυρίως για τις αυτόματες μηχανές επεξεργασίας πληροφοριών οι οποίες δεν αποτελούνται από διακριτικά στοιχεία, όπως απαιτείται από τη σημείωση 5, B), [στοιχείο] γ), του κεφαλαίου 85, και οι οποίες δεν έχουν δική τους λειτουργία.
[…]»
15. Οι επεξηγηματικές σημειώσεις του ΕΣ σχετικά με το κεφάλαιο 85, των οποίων το μέρος A, με τίτλο «Γενικό περιεχόμενο και δομή του κεφαλαίου», περιλαμβάνεται στις γενικές παρατηρήσεις, αναφέρουν τα εξής:
«Το παρόν κεφάλαιο καλύπτει όλες τις ηλεκτρικές μηχανές και συσκευές καθώς και τα μέρη τους, με εξαίρεση:
α) τις μηχανές και συσκευές του είδους αυτών που αναφέρονται στο κεφάλαιο 84, οι οποίες εξακολουθούν να κατατάσσονται στο εν λόγω κεφάλαιο ακόμη και αν είναι ηλεκτρικές […]».
16. Οι επεξηγηματικές σημειώσεις του ΕΣ σχετικά με την κλάση 8536, η οποία αφορά τις συσκευές και διατάξεις για τη διακοπή, κατανομή, προστασία, διακλάδωση, συναρμογή ή σύνδεση των ηλεκτρικών κυκλωμάτων [π.χ. διακόπτες, διακόπτες αναστροφής, ηλεκτρονόμοι, διατάξεις διακοπής κυκλωμάτων, αντιστάσεις στα κύματα ηλεκτρισμού, βύσματα (φις) και ρευματολήπτες, υποδοχές ηλεκτρικών λαμπτήρων (ντουί), κουτιά σύνδεσης], για τάση που δεν υπερβαίνει 1 000 volts, ορίζουν τα εξής:
«[...]
Η παρούσα κλάση περιλαμβάνει τις ηλεκτρικές συσκευές για τάση που δεν υπερβαίνει τα 1 000 volts και οι οποίες κυρίως χρησιμοποιούνται στις κατοικίες ή τις βιομηχανικές εγκαταστάσεις. Αντιθέτως, στην κλάση 8535 υπάγονται οι συγκεκριμένες συσκευές για τάση που υπερβαίνει τα 1 000 volts.
Μεταξύ άλλων, στην κλάση αυτή ανήκουν:
[...]
III. – 	Συσκευές και διατάξεις για τη διακλάδωση, συναρμογή ή σύνδεση
Οι εν λόγω συσκευές και διατάξεις χρησιμοποιούνται για να συνδέονται μεταξύ τους τα διάφορα μέρη ηλεκτρικού κυκλώματος. Περιλαμβάνει ιδίως:
A) βύσματα και ρευματολήπτες που χρησιμεύουν για τη σύνδεση κινητής συσκευής ή κινητού στοιχείου με ένα κατά κανόνα σταθερό δίκτυο. [...]»
Η διαφορά της κύριας δίκης και τα προδικαστικά ερωτήματα
17. Κατά τον μήνα Ιούλιο του έτους 2005, η Data I/O ζήτησε από την Bundesfinanzdirektion Südost τη χορήγηση δεσμευτικής δασμολογικής πληροφορίας για έναν «adaptor για προγραμματιστές PA T009» που επρόκειτο να εισαχθεί από τις Ηνωμένες Πολιτείες.
18. Από την απόφαση περί παραπομπής προκύπτει ότι ο επίμαχος adaptor καθιστά δυνατό τον προγραμματισμό των καρτών μνήμης και των λογικών κυκλωμάτων τεχνολογίας. Ο adaptor συνδέει τον προγραμματιστή και τα ηλεκτρονικά στοιχεία προς προγραμματισμό, πράγμα το οποίο καθιστά δυνατή τη μεταφορά δεδομένων από τη μηχανή προγραμματισμού σε αυτά τα στοιχεία, τα οποία έχουν διάφορες μορφές καθώς και ηλεκτρικούς συνδέσμους και δεν μπορούν να είναι άμεσα συνδεδεμένα με τον προγραμματιστή. Ο adaptor αυτός αποτελείται από μια με διακριτικούς πυκνωτές εξοπλισμένη κάρτα τυπωμένου κυκλώματος υπό τη μορφή μιας συνηθισμένης για τους ηλεκτρονικούς υπολογιστές κάρτας εξοπλισμένης με τέσσερα σημεία επαφής και επί της οποίας επιπλέον βρίσκεται μικροκύκλωμα μνήμης το οποίο, ενώ καταγράφει την πρόοδο του έργου, αποθηκεύει το πρόγραμμα λειτουργίας το οποίο μπορεί να ανακληθεί από αυτό.
19. Η δεσμευτική δασμολογική πληροφορία χορηγήθηκε στις 27 Ιουλίου 2005 και κατέταξε το εμπόρευμα στη διάκριση 8536 90 85 της ΣΟ. Η προσφυγή την οποία άσκησε η Data I/O κατά της εν λόγω δεσμευτικής πληροφορίας, λόγω της απορρίψεως της ενστάσεώς της κατ’ αυτής, και η οποία σκοπούσε την κατάταξη του εν λόγω εμπορεύματος στην κλάση 8471 της ΣΟ ή, επικουρικώς, στην κλάση 8473 της εν λόγω ονοματολογίας, απορρίφθηκε με απόφαση του Finanzgericht München.
20. Το αιτούν δικαστήριο, το οποίο έχει επιληφθεί αιτήσεως αναιρέσεως, την οποία άσκησε η Data I/O κατά της εν λόγω αποφάσεως, διερωτάται μήπως, ενόψει της εφαρμοστέας κανονιστικής ρυθμίσεως, ο επίμαχος προσαρμοστής πρέπει να καταταχθεί μάλλον στην κλάση 8471 της ΣΟ.
21. Υπό τις συνθήκες αυτές, το Bundesfinanzhof αποφάσισε να αναστείλει τη διαδικασία και να υποβάλει στο Δικαστήριο τα ακόλουθα προδικαστικά ερωτήματα:
«1) Έχει η σημείωση 5, B, του κεφαλαίου 84 της [ΣΟ] την έννοια ότι αυτή επιτρέπει την κατάταξη ηλεκτρικής διάταξης προσαρμογής (adaptor), προοριζόμενης για την ηλεκτρική σύνδεση μεταξύ αυτόματης μηχανής προγραμματισμού και ηλεκτρονικών στοιχείων προς προγραμματισμό, στην κλάση 8471 της [ΣΟ];
2) Σε περίπτωση αρνητικής απαντήσεως [στο ερώτημα αυτό]: πρέπει ο προαναφερθείς adaptor να καταταχθεί στην κλάση 8471 της [ΣΟ] αν περιέχει το καλούμενο μικροκύκλωμα μνήμης (Memory-Chip), στο οποίο μπορεί να καταγραφεί το πρόγραμμα λειτουργίας και από το οποίο αυτό μπορεί να ανακληθεί;»
Επί των προδικαστικών ερωτημάτων
Προκαταρκτικές παρατηρήσεις
22. Προκαταρκτικώς, διαπιστώνεται ότι η αίτηση για την έκδοση προδικαστικής αποφάσεως δεν διευκρινίζει αν η λειτουργία ηλεκτρικής σύνδεσης μεταξύ του προγραμματιστή και των στοιχείων προς προγραμματισμό συνιστά τη μόνη λειτουργία του επίμαχου στο πλαίσιο της κύριας δίκης adaptor ή αν η εγγραφή του προγράμματος λειτουργίας, η οποία μπορεί να ανακληθεί εκ των υστέρων, πρέπει να θεωρείται ως συμπληρωματική λειτουργία, διακρινόμενη από εκείνη της σύνδεσης. Η υποβληθείσα στο Δικαστήριο δικογραφία, επίσης, δεν καθιστά γνωστό αν το μικροκύκλωμα μνήμης μπορεί να ανακληθεί χωρίς ο adaptor να έχει συνδεθεί με τον προγραμματιστή.
23. Όμως, όπως παρατηρεί το αιτούν δικαστήριο, από τη σημείωση 3 του τμήματος XVI της ΣΟ προκύπτει ότι η κατάταξη των συνδυασμών μηχανών διαφόρων ειδών που προορίζονται να λειτουργούν μαζί και που αποτελούν ένα μόνο σώμα, καθώς και των μηχανών που είναι κατασκευασμένες για να εξασφαλίζουν δύο ή περισσότερες λειτουργίες, πραγματοποιείται ανάλογα με την κύρια λειτουργία που χαρακτηρίζει το σύνολο. Επιπλέον, δυνάμει της σημειώσεως 4 του ιδίου τμήματος, όταν μηχανή ή συνδυασμός μηχανών αποτελείται από διάφορα στοιχεία τα οποία όμως εξασφαλίζουν μια ακριβώς καθορισμένη λειτουργία, το σύνολο κατατάσσεται στην κλάση που αντιστοιχεί στη λειτουργία που εξασφαλίζει.
24. Συναφώς, πρέπει να υπομνησθεί ότι, όταν το Δικαστήριο επιλαμβάνεται αιτήσεως εκδόσεως προδικαστικής αποφάσεως που αφορά θέματα δασμολογικής κατατάξεως, το έργο του συνίσταται μάλλον στην αποσαφήνιση των κριτηρίων τα οποία θα πρέπει να εφαρμόσει το εθνικό δικαστήριο για να κατατάξει ορθώς τα επίδικα προϊόντα στη ΣΟ παρά στην απευθείας πραγματοποίηση της κατατάξεως αυτής, καθόσον μάλιστα το Δικαστήριο δεν έχει κατ’ ανάγκη υπόψη του όλα τα αναγκαία προς τούτο στοιχεία. Το εθνικό δικαστήριο είναι εν πάση περιπτώσει σε καλύτερη θέση για να προβεί στην κατάταξη αυτή. Ωστόσο, για να του δώσει μια χρήσιμη απάντηση, το Δικαστήριο μπορεί, σε πνεύμα συνεργασίας με τα εθνικά δικαστήρια, να του παράσχει όλα τα στοιχεία που κρίνει αναγκαία (βλ., μεταξύ άλλων, απόφαση της 16ης Ιουλίου 2009, C‑56/08, Pärlitigu, δεν έχει ακόμη δημοσιευθεί στη Συλλογή, σκέψη 23 και εκεί παρατιθέμενη νομολογία).
25. Στο πλαίσιο της υποθέσεως της οποίας έχει επιληφθεί το αιτούν δικαστήριο, στο τελευταίο απόκειται, αφενός, να καθορίσει αν ο επίμαχος στο πλαίσιο της κύριας δίκης adaptor αποτελεί είτε συνδυασμό μηχ ανών είτε μηχανή αποτελούμενη από περισσότερα στοιχεία τα οποία εξασφαλίζουν μια ακριβώς καθορισμένη ή περισσότερες διαφορετικές λειτουργίες, καθώς και, αφετέρου, να αποφανθεί, ενδεχομένως, ποια είναι η κύρια λειτουργία που εξασφαλίζεται από τον εν λόγω adaptor, για να προβεί, ενόψει της λειτουργίας αυτής, στην κατάταξη του εν λόγω adaptor, λαμβάνοντας υπόψη τα διευκρινιζόμενα από το Δικαστήριο κριτήρια.
Επί της ουσίας
26. Με τα δύο ερωτήματά του, τα οποία πρέπει να εξεταστούν από κοινού, το εν λόγω δικαστήριο ερωτά, κατ’ ουσίαν, αν adaptor όπως αυτός για τον οποίο πρόκειται στο πλαίσιο της κύριας δίκης, ο οποίος εξασφαλίζει τη λειτουργία ηλεκτρικής σύνδεσης μεταξύ του προγραμματιστή και των στοιχείων προς προγραμματισμό καθώς και τη λειτουργία καταγραφής του προγράμματος λειτουργίας που μπορεί να ανακληθεί εκ των υστέρων, αποτελεί «μονάδα» αυτόματης μηχανής επεξεργασίας πληροφοριών υπό την έννοια της σημειώσεως 5, B, του κεφαλαίου 84 της ΣΟ και υπάγεται ως εκ τούτου στην κλάση 8471 της εν λόγω ονοματολογίας.
27. Η Data I/O υποστηρίζει ότι ο επίμαχος στο πλαίσιο της κύριας δίκης adaptor χρησιμεύει για τη σύνδεση μεταξύ της αυτόματης μηχανής επεξεργασίας πληροφοριών και του ηλεκτρονικού στοιχείου προς προγραμματισμό, επιτρέποντας έτσι τη μεταφορά δεδομένων από την εν λόγω μηχανή προς το στοιχείο αυτό. Επιπλέον, είναι σε θέση να επαναμεταφέρει τα στοιχεία και να τα αποθηκεύει για να καθίσταται δυνατό στην εν λόγω μηχανή να εκτελεί την πράξη προγραμματισμού. Επομένως, το εμπόρευμα αυτό πρέπει να καταταχθεί στην κλάση 8471 της ΣΟ.
28. Αντιθέτως, στηριζόμενη στις επεξηγηματικές σημειώσεις του ΕΣ, η Επιτροπή ισχυρίζεται ότι ένα εμπόρευμα μπορεί να θεωρηθεί ως μονάδα μηχανής επεξεργασίας πληροφοριών, κατατασσόμενη στην κλάση 8471 της ΣΟ, μόνον αν αυτή ασκεί επίσης λειτουργία επεξεργασίας πληροφοριών. Επειδή η λειτουργία αυτή δεν υφίσταται, ο επίμαχος στο πλαίσιο της κύριας δίκης adaptor δεν υπάγεται στην εν λόγω κλάση. Πάντως, δεδομένου ότι ο εν λόγω adaptor περιέχει μικροκύκλωμα μνήμης που του επιτρέπει επίσης να ανακαλεί εκ των υστέρων το πρόγραμμα λειτουργίας, στο αιτούν δικαστήριο απόκειται να καθορίσει αν οι λειτουργίες καταγραφής και ανάκλησης των δεδομένων συνιστούν ή όχι μια τέτοια λειτουργία επεξεργασίας πληροφοριών.
29. Πρέπει αμέσως να υπομνησθεί ότι, κατά πάγια νομολογία του Δικαστηρίου, χάριν της ασφάλειας δικαίου και για τη διευκόλυνση των ελέγχων, το καθοριστικό κριτήριο για τη δασμολογική κατάταξη των εμπορευμάτων πρέπει γενικά να αναζητείται στα αντικειμενικά τους χαρακτηριστικά και στις αντικειμενικές τους ιδιότητες, όπως ορίζονται από το γράμμα της κλάσεως της ΣΟ και των σημειώσεων του οικείου τμήματος ή κεφαλαίου (βλ., μεταξύ άλλων, αποφάσεις της 18ης Ιουλίου 2007, C‑142/06, Olicom, Συλλογή 2007, σ. I‑6675, σκέψη 16, και της 19ης Φεβρουαρίου 2009, C‑376/07, Kamino International Logistics, Συλλογή 2009, σ. I‑1167, σκέψη 31).
30. Οι επεξηγηματικές σημειώσεις που καταρτίστηκαν από την Επιτροπή, όσον αφορά τη ΣΟ, και από τον Παγκόσμιο Οργανισμό Τελωνείων, όσον αφορά το ΕΣ, συμβάλλουν σημαντικά στην ερμηνεία του περιεχομένου των διαφόρων δασμολογικών κλάσεων, χωρίς πάντως να έχουν υποχρεωτική νομική ισχύ (αποφάσεις της 26ης Οκτωβρίου 2006, C‑250/05, Turbon International, Συλλογή 2006, σ. I‑10531, σκέψη 16, και της 18ης Ιουνίου 2009, C‑173/08, Kloosterboer Services, Συλλογή 2009, σ. Ι-5347, σκέψη 25).
31. Όσον αφορά, μεταξύ άλλων, την κλάση 8471 της ΣΟ, από τη σημείωση 5, B, του κεφαλαίου 84 της ΣΟ προκύπτει ότι, με την επιφύλαξη της σημειώσεως 5, E, του ιδίου κεφαλαίου, για να καταταχθεί στην εν λόγω κλάση ως μονάδα αυτόματης μηχανής επεξεργασίας πληροφοριών, η συσκευή πρέπει να πληροί τις τρεις προϋποθέσεις που διατυπώνονται σωρευτικώς υπό στοιχεία α΄ έως γ΄ της εν λόγω σημειώσεως 5, B, ήτοι, πρώτον, να ανήκει σε τύπο που χρησιμοποιείται αποκλειστικά ή κυρίως σε αυτόματο σύστημα επεξεργασίας πληροφοριών, δεύτερον, να μπορεί να συνδεθεί με την κεντρική μονάδα επεξεργασίας είτε κατευθείαν είτε μέσω μιας ή περισσοτέρων άλλων μονάδων και, τρίτον, να μπορεί να δέχεται ή να παρέχει δεδομένα σε μορφή που μπορεί να χρησιμοποιηθεί από το σύστημα.
32. Το αιτούν δικαστήριο κρίνει ότι έχει αποδειχθεί, βάσει των διαπιστώσεων του Finanzgericht München, ότι ο επίδικος adaptor πληροί τις δύο πρώτες προϋποθέσεις που αναφέρθηκαν πιο πάνω. Διευκρινίζει επίσης ότι αυτός δεν έχει ειδική λειτουργία, υπό την έννοια της εν λόγω σημειώσεως 5, E, η οποία να είναι δυνατόν να ασκείται ανεξαρτήτως αυτόματης μηχανής επεξεργασίας πληροφοριών. Πάντως, το εν λόγω δικαστήριο διερωτάται αν ο εν λόγω adaptor, προκειμένου να μπορεί να θεωρηθεί μονάδα αυτόματης μηχανής επεξεργασίας πληροφοριών, πληροί την προϋπόθεση που διατυπώνεται στην υποσημείωση 5, B, στοιχείο γ΄, του εν λόγω κεφαλαίου 84, ήτοι αν «μπορεί να δέχεται ή να παρέχει δεδομένα σε μορφή –κωδίκων ή σημάτων– που μπορούν να χρησιμοποιηθούν από το σύστημα».
33. Διαπιστώνεται ότι η ΣΟ δεν περιέχει καμία ένδειξη ως προς το τι πρέπει να νοείται με τη φράση «μπορεί να δέχεται ή να παρέχει δεδομένα σε μορφή –κωδίκων ή σημάτων– που μπορούν να χρησιμοποιηθούν από το σύστημα».
34. Εντούτοις, ειδικότερα από το κεφάλαιο I, μέρος Δ, της επεξηγηματικής σημειώσεως του ΕΣ σχετικά με την κλάση 8471 της ΣΟ προκύπτει ότι, κατά το σημείο 1 του ογδόου εδαφίου του μέρους αυτού, ένα εμπόρευμα μπορεί να θεωρείται ως μονάδα αυτόματης μηχανής επεξεργασίας πληροφοριών και να κατατάσσεται στην ίδια αυτή κλάση μόνον όταν ασκεί επίσης «λειτουργία επεξεργασίας πληροφοριών».
35. Ως προς την έννοια της φράσεως «επεξεργασία πληροφοριών», αφενός, το πρώτο εδάφιο του εν λόγω κεφαλαίου I προβλέπει ότι αυτή η επεξεργασία συνίσταται στη θέση σε εφαρμογή των δεδομένων κάθε είδους, σε προκαθορισμένες λογικές σειρές και για ένα ή περισσότερους συγκεκριμένους σκοπούς. Αφετέρου, λαμβάνοντας υπόψη τόσο την όλη οικονομία της εν λόγω επεξηγηματικής σημειώσεως όσο και το πλαίσιο στο οποίο αυτή εντάσσεται, συνάγεται ότι η φράση αυτή πρέπει να νοείται ως συνεπαγομένη, κατ’ αρχήν, την εκμετάλλευση των δεδομένων, όπως την εγγραφή, την τροποποίηση, τη διατήρηση, τη μετατροπή ή την έκδοση αυτών.
36. Συνεπώς, ο επίμαχος στο πλαίσιο της κύριας δίκης adaptor, μία εκ των λειτουργιών του οποίου συνίσταται στην καταγραφή και διατήρηση των δεδομένων μέσω μικροκυκλώματος μνήμης, πληροί την προϋπόθεση που διατυπώνεται στην υποσημείωση 5, B, στοιχείο γ΄, του κεφαλαίου 84 της ΣΟ, καθόσον επιτελεί επεξεργασία πληροφοριών.
37. Αν το αιτούν δικαστήριο, προβαίνοντας στον έλεγχο περί του οποίου έγινε λόγος στη σκέψη 25 της παρούσας αποφάσεως, καταλήξει στο συμπέρασμα ότι η λειτουργία καταγραφής συνιστά την κύρια λειτουργία ενός adaptor όπως αυτός για τον οποίο πρόκειται στο πλαίσιο της διαφοράς της οποίας έχει επιληφθεί, θα πρέπει επομένως να κρίνει ότι αυτός πρέπει να καταταχθεί στην κλάση 8471 της ΣΟ ως «μονάδα» αυτόματων μηχανών επεξεργασίας πληροφοριών.
38. Στην αντίθετη περίπτωση, απόκειται στο αιτούν δικαστήριο να εξετάσει αν ο ίδιος adaptor μπορεί να θεωρηθεί είτε ως «μέρος» είτε ως «εξάρτημα» αυτόματης μηχανής επεξεργασίας πληροφοριών και να καταταχθεί στην κλάση 8473 της ΣΟ, όπως υποστηρίζει επικουρικώς η Data I/O, είτε ως «συσκευή για τη σύνδεση των ηλεκτρικών κυκλωμάτων» και να καταταχθεί στην κλάση 8536 της ίδιας ονοματολογίας, όπως προτείνουν το Hauptzollamt Hannover και η Επιτροπή.
39. Για να δοθεί απάντηση η οποία να είναι χρήσιμη στο αιτούν δικαστήριο, πρέπει να διευκρινισθούν οι προϋποθέσεις υπό τις οποίες ένα εμπόρευμα μπορεί να καταταχθεί στις δύο αυτές κλάσεις.
40. Αφενός, από τη νομολογία του Δικαστηρίου προκύπτει ότι ο όρος «μέρος», υπό την έννοια της κλάσεως 8473 της ΣΟ, προϋποθέτει την παρουσία ενός ενιαίου συνόλου, για τη λειτουργία του οποίου το μέρος είναι απαραίτητο (προπαρατεθείσα απόφαση Kloosterboer Services, σκέψη 27 και εκεί παρατιθέμενη νομολογία).
41. Αφετέρου, όσον αφορά τον όρο «εξάρτημα», από τις επεξηγηματικές σημειώσεις του ΕΣ σχετικά με την κλάση 8473 προκύπτει ότι «τα εξαρτήματα της κλάσεως αυτής μπορούν να συνίστανται είτε σε εναλλάξιμα όργανα εξοπλισμού που καθιστούν δυνατή την προσαρμογή των μηχανών σε ειδικό έργο είτε σε μηχανισμούς που τους παρέχουν συμπληρωματικές δυνατότητες είτε ακόμη σε διατάξεις δυνάμενες να εξασφαλίζουν ειδική υπηρεσία σε συσχέτιση με την κύρια λειτουργία της μηχανής». Η σημείωση αυτή αφορά, μεταξύ άλλων, «τα ηλεκτρονικά στοιχεία μνήμης […] που μπορούν να αναγνωρίζονται ότι προορίζονται αποκλειστικώς ή κυρίως για αυτόματες μηχανές επεξεργασίας πληροφοριών που δεν αποτελούνται από διακριτικά στοιχεία».
42. Στο αιτούν δικαστήριο απόκειται να καθορίσει αν ο επίμαχος στο πλαίσιο της κύριας δίκης adaptor είναι απαραίτητος για τη λειτουργία της μηχανής προγραμματισμού ή αν αποτελεί είτε αντικείμενο εξοπλισμού που καθιστά δυνατή την προσαρμογή της μηχανής αυτής σε ειδικό έργο είτε διάταξη δυνάμενη να εξασφαλίσει ειδική υπηρεσία σε συσχετισμό με την κύρια λειτουργία της εν λόγω μηχανής
43. Μόνο στην περίπτωση που ο εν λόγω adaptor δεν μπορεί να καταταχθεί ούτε στην κλάση 8471 ούτε στην κλάση 8473 της ΣΟ θα πρέπει να θεωρηθεί ως «συσκευή για τη σύνδεση των ηλεκτρικών κυκλωμάτων» υπαγόμενος ως εκ τούτου στην κλάση 8536 της εν λόγω ονοματολογίας, της οποίας το γράμμα αφορά, μεταξύ άλλων, «συσκευές και διατάξεις για τη διακλάδωση, συναρμογή ή σύνδεση των ηλεκτρικών κυκλωμάτων».
44. Πράγματι, από τις επεξηγηματικές σημειώσεις του ΕΣ σχετικά με το κεφάλαιο 85 της ΣΟ προκύπτει ότι, κατά το μέρος A, πρώτο εδάφιο αυτών, το κεφάλαιο αυτό «καλύπτει όλες τις ηλεκτρικές μηχανές και συσκευές καθώς και τα μέρη τους, με εξαίρεση […] τις μηχανές και συσκευές του είδους αυτών που αναφέρονται στο κεφάλαιο 84, οι οποίες εξακολουθούν να κατατάσσονται σ’ αυτό ακόμη και αν είναι ηλεκτρικές». Επομένως, ο επίμαχος στο πλαίσιο της κύριας δίκης adaptor θα μπορούσε να καταταχθεί στην κλάση 8536 της ονοματολογίας αυτής μόνον αν δεν υπάγεται στις κλάσεις 8473 και 8471 αυτής.
45. Κατόπιν των προεκτεθέντων, στα υποβληθέντα ερωτήματα πρέπει να δοθεί η απάντηση ότι ένας adaptor, όπως αυτός για τον οποίο πρόκειται στην κύρια δίκη, ο οποίος εξασφαλίζει τη λειτουργία ηλεκτρικής σύνδεσης μεταξύ του προγραμματιστή και των στοιχείων προς προγραμματισμό καθώς και τη λειτουργία της εγγραφής του προγράμματος λειτουργίας που μπορεί να ανακληθεί εκ των υστέρων, πληροί την προϋπόθεση που διατυπώνεται στη σημείωση 5, B, στοιχείο γ΄, του κεφαλαίου 84 της ΣΟ και πρέπει να κατατάσσεται στην κλάση 8471 της εν λόγω ονοματολογίας ως «μονάδα» αυτόματης μηχανής επεξεργασίας πληροφοριών, καθόσον η κύρια λειτουργία του συνίσταται στην πραγματοποίηση επεξεργασίας πληροφοριών. Σε περίπτωση που η λειτουργία αυτή δεν υφίσταται, ένας τέτοιος adaptor πρέπει να κατατάσσεται στην κλάση 8473 της εν λόγω ονοματολογίας ως «μέρος» ή «εξάρτημα» μηχανής, αν, αντιστοίχως, είναι απαραίτητος για τη λειτουργία αυτής ή συνιστά αντικείμενο εξοπλισμού που καθιστά δυνατή την προσαρμογή της μηχανής αυτής σε ειδικό έργο ή διάταξη δυνάμενη να εξασφαλίζει ειδική υπηρεσία σε συσχετισμό με την κύρια λειτουργία της εν λόγω μηχανής, πράγμα το οποίο απόκειται στο αιτούν δικαστήριο να εξετάσει. Στο μέτρο που αυτός ο adaptor δεν μπορεί να καταταχθεί σε καμία από τις δύο προαναφερθείσες κλάσεις, θα πρέπει, επομένως, να θεωρηθεί ως «συσκευή για τη σύνδεση των ηλεκτρικών κυκλωμάτων» υπαγομένη ως εκ τούτου στην κλάση 8536 της ΣΟ.
Επί των δικαστικών εξόδων
46. Δεδομένου ότι η παρούσα διαδικασία έχει ως προς τους διαδίκους της κύριας δίκης τον χαρακτήρα παρεμπίπτοντος που ανέκυψε ενώπιον του εθνικού δικαστηρίου, σ’ αυτό εναπόκειται να αποφανθεί επί των δικαστικών εξόδων. Τα έξοδα στα οποία υποβλήθηκαν όσοι υπέβαλαν παρατηρήσεις στο Δικαστήριο, πλην των ως άνω διαδίκων, δεν αποδίδονται.
Διατακτικό
Για τους λόγους αυτούς, το Δικαστήριο (δεύτερο τμήμα) αποφαίνεται:
Ένας adaptor, όπως αυτός για τον οποίο πρόκειται στην κύρια δίκη, ο οποίος εξασφαλίζει τη λειτουργία ηλεκτρικής σύνδεσης μεταξύ του προγραμματιστή και των στοιχείων προς προγραμματισμό καθώς και τη λειτουργία της εγγραφής του προγράμματος λειτουργίας που μπορεί να ανακληθεί εκ των υστέρων, πληροί την προϋπόθεση που διατυπώνεται στη σημείωση 5, B, στοιχείο γ΄, του κεφαλαίου 84 της Συνδυασμένης Ονοματολογίας που περιλαμβάνεται στο παράρτημα I του κανονισμού (ΕΟΚ) 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο, όπως τροποποιήθηκε με τον κανονισμό (ΕΚ) 1810/2004 της Επιτροπής, της 7ης Σεπτεμβρίου 2004, και πρέπει να κατατάσσεται στην κλάση 8471 της εν λόγω ονοματολογίας ως «μονάδα» αυτόματης μηχανής επεξεργασίας πληροφοριών, καθόσον η κύρια λειτουργία του συνίσταται στην πραγματοποίηση επεξεργασίας πληροφοριών. Σε περίπτωση που η λειτουργία αυτή δεν υφίσταται, ένας τέτοιος adaptor πρέπει να κατατάσσεται στην κλάση 8473 της εν λόγω ονοματολογίας ως «μέρος» ή «εξάρτημα» μηχανής, αν, αντιστοίχως, είναι απαραίτητος για τη λειτουργία αυτής ή συνιστά αντικείμενο εξοπλισμού που καθιστά δυνατή την προσαρμογή της μηχανής αυτής σε ειδικό έργο ή διάταξη δυνάμενη να εξασφαλίζει ειδική υπηρεσία σε συσχετισμό με την κύρια λειτουργία της εν λόγω μηχανής, πράγμα το οποίο απόκειται στο αιτούν δικαστήριο να εξετάσει. Στο μέτρο που αυτός ο adaptor δεν μπορεί να καταταχθεί σε καμία από τις δύο προαναφερθείσες κλάσεις, θα πρέπει, επομένως, να θεωρηθεί ως «συσκευή για τη σύνδεση των ηλεκτρικών κυκλωμάτων» υπαγομένη ως εκ τούτου στην κλάση 8536 της εν λόγω Συνδυασμένης Ονοματολογίας.